
Parlamentul  României

Camera  Deputaţilor
Comisia pentru Sănătate şi Familie
                    Nr. 28/ 108 / 20 martie 2003

BIROULUI PERMANENT

AL

CAMEREI DEPUTAŢILOR,
Vă înaintăm, alăturat, raportul la propunerea legislativă privind modificarea şi completarea Legii nr.349/2002 pentru prevenirea şi combaterea efectelor consumului produselor din tutun ( PL nr.668/2002) înaintat Comisiei pentru sănătate şi familie cu adresa nr.668 din 4 martie  2003.


La întocmirea raportului, comisia a avut în vedere avizul Consiliului Legislativ .


În raport de obiectul şi conţinutul său, propunerea legislativă face parte din categoria legilor ordinare.

           p. PREŞEDINTE,                                                     SECRETAR,

DEP.DR.OVIDIU BRÎNZAN                                 DEP.FARM.ION BURNEI

Parlamentul  României

Camera  Deputaţilor
Comisia pentru Sănătate şi Familie
                   Nr. 28/ 108 / 20 martie 2003 

R A P O R T

asupra propunerii legislative privind modificarea şi completarea

Legii nr.349/2002 pentru prevenirea şi combaterea efectelor

consumului produselor din tutun

1. Cu adresa nr.668 din 4 martie 2003, Comisia pentru sănătate şi familie a fost sesizată cu dezbaterea şi avizarea în fond, în procedură obişnuită, a propunerii legislative privind modificarea şi completarea Legii nr.349/2002 pentru prevenirea şi combaterea efectelor consumului produselor din tutun ( PL nr.668/2002).
La întocmirea raportului, comisia a avut în vedere avizul Consiliului Legislativ .

În conformitate cu prevederile art.66 alin.(3) din Regulamentul Camerei Deputaţilor,  prezenta propunere legislativă a fost avută în vedere la examinarea proiectului de Lege pentru aprobarea Ordonanţei Guvernului nr. 13/2003 privind modificarea şi completarea Legii nr.349/2002 pentru prevenirea şi combaterea efectelor consumului produselor din tutun ( PL nr.190/2003), ca având obiect comun de reglementare.

Propunerea legislativă, care a fost depusă anterior emiterii Ordonanţei Guvernului nr. 13/2003, are ca obiect de reglementare modificarea şi completarea unor dispoziţii normative din Legea nr.349/2002 pentru prevenirea şi combaterea consumului produselor din tutun, în vederea armonizării legislaţiei române în domeniu cu legislaţia europeană.

În acest sens, s-a considerat oportună o mai bună reglementare a activităţii de oferire gratuită de produse din tutun ( sampling), în scopul realizării unei protecţii sporite a minorilor. Reglementarea propusă se dovedeşte caducă în raport cu prevederile art.3 alin.(6) şi (7) din Legea nr.349/2002.

De asemenea, la alin.(5) al art.3  se propune interzicerea punerii pe piaţă şi vânzarea pachetelor de ţigarete care conţin mai puţin de 20 de bucăţi, precum şi vânzarea ţigaretelor la bucată, care se regăseşte în cuprinsul alin.(5) al art.3 din proiectul de Lege pentru aprobarea Ordonanţei Guvernului nr. 13/2003 privind modificarea şi completarea Legii nr.349/2002.

În ceea ce priveşte restricţionarea accesului minorilor la adrese şi site-uri de Internet care promovează produse de tutun, aceasta nu face obiectul Legii nr.349/2002.

În consecinţă, Comisia pentru sănătate şi familie propune Plenului Camerei Deputaţilor respingerea propunerii legislative privind modificarea şi completarea Legii nr.349/2002 pentru prevenirea şi combaterea efectelor consumului produselor din tutun ( PL nr.668/2002) fiind lipsită de obiect.

2. În raport de obiectul şi conţinutul său, propunerea legislativă face parte din categoria legilor ordinare în conformitate cu  prevederile art.74 alin.(2) din Constituţia României.

3. La lucrările comisiei din ziua de 18.03.2003, din totalul de 14 membri, au fost prezenţi 13 deputaţi.

Raportul comisiei a fost adoptat  în unanimitate .

În urma dezbaterii, Comisia pentru sănătate şi familie propune Plenului Camerei Deputaţilor respingerea prezentei propuneri legislative.

             p. PREŞEDINTE,                                                SECRETAR,

    DEP.DR.OVIDIU BRÎNZAN                         DEP.FARM.ION BURNEI

